SA man in Tanzanië vermoorWayne en Inge. Foto: Facebook. Wayne Lotter (51), ŉ Suid-Afrikaanse natuurbewaarder en veldwagter, is in Tanzanië doodgeskiet. Die voorval het Woensdagaand in Masa-ki in Dar es Salaam plaasgevind. Lotter was ŉ medestigter van die Pams-stigting wat gemeenskappe bystaan om wild teen stropers te beskerm. The Guardian berig Lotter was in ’n taxi op pad van die lughawe na sy hotel, toe sy taxi glo deur ’n ander voertuig voorgekeer is. Twee gewapende mans het glo uit die motor geklim, die deur waarby Lotter gesit het, oopgemaak en hom doodgeskiet. Volgens die berig het Lotter ook al voorheen doodsdreigemente ontvang. Volgens ŉ verklaring deur die Pams-stigting het Lotter sy lewe daaraan gewy om Afrika se natuurlewe te beskerm. “Eers as veldwagter in Suid-Afrika en toe as jong man wat die stryd teen olifantstropery in Tanzanië gelei het. Hy het in 2009 saam met Krissie Clark en Ally Namangaya die Pams-stigting begin en onverpoosd saam met gemeenskappe gewerk om Tanzanië se natuurlewe te beskerm,” het die verklaring gelui. Hy het gehelp om duisende verkenners op te lei en sy “intelligensiegebaseerde benadering tot teenstropery het gehelp om die hoë voorvalle van stropery in Tanzanië byna om te keer. Wayne was charismaties en briljant en sy eksentrieke sin vir humor het vir hom die unieke vaardigheid gegee om ander konstant te laat glimlag. Hy het gesterf terwyl hy dapper geveg het vir die saak waaroor hy die passievolste was”. Wayne en gesin. Foto: Facebook. Sy vrou, Inge, het op Facebook geskryf: “Forever in my heart – I will always love you and treasure the years we had together. Till we meet again, my Love…” Azzedine Downes, hoof uitvoerende beampte van die Internasionale Fonds vir Dierewelsyn (IFAW), het gesê Wayne was ŉ avontuurlustige, interessante en flambojante karakter met ŉ humorsin wat skrik vir niks. “Ek kan onthou my kollegas het een keer die spot met hom gedryf toe hy met ŉ das om sy nek by ŉ funksie opgedaag het. Sy reaksie was om by ŉ vergadering by ons hoofkantoor in Washington DC op te daag met twee dasse, een om sy nek en een om sy kop.” Buiten sy vrou word Wayne ook oorleef deur sy dogters Cara Jayne en Tamsin Inge, en sy ouers Vera en Charles Lotter. Die Tanzaniese polisie ondersoek die saak.